CELEX: 32020R1564
Language: ro
Date: 2020-08-06 00:00:00
Title: Regulamentul delegat (UE) 2020/1564 al Comisiei din 6 august 2020 de modificare a Regulamentului delegat (UE) 2018/985 în ceea ce privește dispozițiile sale tranzitorii pentru a aborda impactul crizei provocate de COVID-19

28.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 358/1
               
            
         REGULAMENTUL DELEGAT (UE) 2020/1564 AL COMISIEI
         din 6 august 2020
         de modificare a Regulamentului delegat (UE) 2018/985 în ceea ce privește dispozițiile sale tranzitorii pentru a aborda impactul crizei provocate de COVID-19
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere (1), în special articolul 19 alineatul (6),
         întrucât:
         
                     (1)
                  
                  
                     În conformitate cu articolul 19 alineatul (3) din Regulamentul (UE) nr. 167/2013, motoarele montate pe vehicule agricole și forestiere respectă valorile limită ale emisiilor de poluanți din etapa V și dispozițiile tranzitorii stabilite în Regulamentul (UE) 2016/1628 al Parlamentului European și al Consiliului (2).
                  
               
                     (2)
                  
                  
                     În urma perturbărilor cauzate de pandemia de COVID-19, Regulamentul (UE) 2020/1040 al Parlamentului European și al Consiliului (3) a prelungit cu 12 luni perioada de tranziție prevăzută în Regulamentul (UE) 2016/1628 pentru anumite subcategorii de motoare.
                  
               
                     (3)
                  
                  
                     Regulamentul delegat (UE) 2018/985 al Comisiei (4), care stabilește cerințele referitoare la limitele emisiilor și procedurile de omologare de tip ale UE pentru vehiculele agricole și forestiere și pentru motoarele acestora, trebuie, prin urmare, să fie modificat în mod corespunzător.
                  
               
                     (4)
                  
                  
                     Având în vedere, în plus, faptul că prelungirea dispozițiilor tranzitorii nu va avea niciun impact asupra mediului, deoarece motoarele de tranziție în cauză au fost deja produse, împreună cu faptul că este dificil să se prevadă durata exactă a întârzierilor cauzate de pandemia de COVID-19, prelungirea perioadelor relevante trebuie să fie de 12 luni, astfel cum se prevede în Regulamentul (UE) 2020/1040 al Parlamentului European și al Consiliului.
                  
               
                     (5)
                  
                  
                     Având în vedere faptul că perioada de tranziție prevăzută la articolul 13 alineatul (5) din Regulamentul delegat (UE) 2018/985 pentru anumite motoare expiră la 31 decembrie 2020 și că producătorii trebuiau să producă, până la 30 iunie 2020, vehicule agricole și forestiere echipate cu motoare de tranziție pentru aceste subcategorii, prezentul regulament ar trebui să intre în vigoare în regim de urgență în ziua următoare datei publicării în Jurnalul Oficial al Uniunii Europene și ar trebui să se aplice de la 1 iulie 2020. O astfel de dispoziție este justificată de natura imprevizibilă și neprevăzută a pandemiei de COVID-19, precum și de necesitatea de a asigura securitatea juridică și egalitatea de tratament a producătorilor, indiferent dacă produc vehicule agricole și forestiere înainte sau după data intrării în vigoare a prezentului regulament,
                  
               ADOPTĂ PREZENTUL REGULAMENT:
         
            Articolul 1
            La articolul 13 din Regulamentul delegat (UE) 2018/985, alineatul (5) se modifică după cum urmează:
            
                        1.
                     
                     
                        La al treilea paragraf, prima teză se înlocuiește cu următorul text:
                        „Pentru motoarele din subcategoriile NRE pentru care data aplicării obligatorii prevăzută în anexa III la Regulamentul (UE) 2016/1628 pentru introducerea pe piață este 1 ianuarie 2020, statele membre autorizează prelungirea perioadei de 24 de luni și a perioadei de 18 luni menționate la primul și al doilea paragraf cu 12 luni suplimentare pentru producătorii de vehicule cu o producție anuală totală mai mică de 100 de vehicule agricole și forestiere echipate cu un motor.”
                     
                  
                        2.
                     
                     
                        Se adaugă al patrulea paragraf, cu următorul text:
                        „Pentru motoarele din toate subcategoriile pentru care data de aplicare obligatorie prevăzută în anexa III la Regulamentul (UE) 2016/1628 pentru introducerea pe piață este 1 ianuarie 2019, perioada de 24 de luni și perioada de 18 luni menționate la primul și la al doilea paragraf se prelungesc cu 12 luni.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 iulie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 60, 2.3.2013, p. 1.
         
            (2)  Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).
         
            (3)  Regulamentul (UE) 2020/1040 al Parlamentului European și al Consiliului din 15 iulie 2020 de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19 (JO L 231, 17.7.2020, p. 1).
         
            (4)  Regulamentul delegat (UE) 2018/985 al Comisiei din 12 februarie 2018 de completare a Regulamentului (UE) nr. 167/2013 al Parlamentului European și al Consiliului în ceea ce privește cerințele de performanță de mediu și de performanță a unității de propulsie ale vehiculelor agricole și forestiere și ale motoarelor acestora și de abrogare a Regulamentului delegat (UE) 2015/96 al Comisiei (JO L 182, 18.7.2018, p. 1).